FI Euroopan unionin virallinen lehti C 348/13

Kuulemismenettelystä vastaavan neuvonantajan loppukertomus (1)

Jenimääräiset korkojohdannaiset (YIRD-johdannaiset)

(AT.39861)

(2016/C 348/09)

Euroopan komissio aloitti 12. helmikuuta 2013 asetuksen (EY) N:o 1/2003 (2) 11 artiklan 6 kohdan mukaisen menettelyn seuraavia yrityksiä vastaan: UBS AG, UBS Securities Japan Co., Ltd., The Royal Bank of Scotland Group plc, The Royal Bank of Scotland plc, Deutsche Bank Aktiengesellschaft, Citigroup Inc., Citigroup Global Markets Japan Inc., JPMorgan Chase & Co, JPMorgan Chase Bank, National Association, J.P. Morgan Europe Limited, R.P. Martin Holdings Ltd sekä Martin Brokers (UK) Ltd, jäljempänä yhdessä ”sovintomenettelyn osapuolet”.

Komissio aloitti 29. lokakuuta 2013 asetuksen (EY) N:o 1/2003 11 artiklan 6 kohdan mukaisen menettelyn seuraavia yrityksiä vastaan: ICAP plc, ICAP Management Services Limited ja ICAP New Zealand Limited (”ICAP”) (3).

Euroopan komissio antoi 29. lokakuuta 2013 asetuksen (EY) N:o 773/2004 (4) 10 a artiklan 2 kohdan mukaisten sovintoon tähtäävien keskustelujen ja sovintoehdotusten esittämisen jälkeen väitetiedoksiannon, joka oli osoitettu sovintomenettelyn osapuolille. Siinä todettiin, että osapuolet olivat osallistuneet vuosien 2007 ja 2010 välisenä aikana yhteen tai useampaan seitsemästä kahdenvälisestä Euroopan unionin toiminnasta tehdyn sopimuksen 101 artiklan ja Euroopan talousalueesta tehdyn sopimuksen 53 artiklan rikkomisesta, jotka ovat toisistaan erillisiä.

Nämä seitsemän kahdenvälistä rikkomista koskevat Japanin jenimääräisiä korkojohdannaisia, jäljempänä YIRD-johdannaiset, joiden kohde-etuus on Japanin jenin Libor-korko, jäljempänä jeni-Libor, ja yhden rikkomisen tapauksessa myös YIRD-johdannaisia, joiden kohde-etuus on eurojeni-Tibor. Osapuolet pyrkivät vaikuttamaan jeni-Libor- ja/tai eurojeni-Tibor -korkotasoihin keskustelemalla yhden tai useamman sellaisen korkonoteerauksen suunnasta tai tasosta, joka vähintään yhden pankin olisi toimitettava Ison-Britannian pankkiyhdistykselle ja/tai Japanin pankkiyhdistykselle jeni-Liborin ja/tai eurojeni-Tiborin laskemiseksi. Tarkoituksena oli luoda myönteistä vaikutusta pankin sellaisten johdannaisten kaupankäyntipositioihin, jotka käyttävät näitä korkonoteerauksia osana suoritusehtoja.

Sovintomenettelyn osapuolten väitetiedoksiantoon antamissa vastauksissa vahvistettiin, että väitetiedoksianto vastasi niiden tekemien sovintoehdotusten sisältöä.

Olen tutkinut päätöksen 2011/695/EU 16 artiklan mukaisesti, käsitelläänkö sovintomenettelyn osapuolille osoitetussa päätösluonnoksessa ainoastaan sellaisia väitteitä, joista osapuolille on annettu mahdollisuus esittää näkemyksensä, ja olen tullut myönteiseen päätelmään.

Edellä esitetyn perusteella ja ottaen huomioon, että sovintomenettelyn osapuolet eivät ole esittäneet minulle pyyntöjä tai valituksia (5), katson, että niiden menettelylliset oikeudet ovat toteutuneet tässä asiassa.

Bryssel 29. marraskuuta 2013 Joos STRAGIER

(1) Kuulemismenettelystä vastaavan neuvonantajan tehtävästä ja toimivaltuuksista tietyissä kilpailuasioita koskevissa menettelyissä 13 päivänä lokakuuta 2011 annetun Euroopan komission puheenjohtajan päätöksen 2011/695/EU 16 ja 17 artiklan mukaisesti (EUVL L 275, 20.10.2011, s. 29).

(2) Neuvoston asetus (EY) N:o 1/2003, annettu 16 päivänä joulukuuta 2002, perustamissopimuksen 81 ja 82 artiklassa vahvistettujen kilpailusääntöjen täytäntöönpanosta (EYVL L 1, 4.1.2003, s. 1).

(3) Menettely ICAP:tä vastaan on edelleen käynnissä.

(4) Komission asetus (EY) N:o 773/2004, annettu 7 päivänä huhtikuuta 2004, EY:n perustamissopimuksen 81 ja 82 artiklan mukaisten komission menettelyjen kulusta (EUVL L 123, 27.4.2004, s. 18).

(5) Päätöksen 2011/695/EU 15 artiklan 2 kohdan mukaan kartelleja koskevissa asioissa menettelyn osapuolet, jotka aloittavat sovintoon tähtäävät neuvottelut asetuksen (EY) N:o 773/2004 10 a artiklan mukaisesti, voivat saattaa asian kuulemismenettelystä vastaavan neuvonantajan tutkittavaksi missä tahansa sovintomenettelyn vaiheessa varmistaakseen menettelyllisten oikeuksiensa tosiasiallisen toteutumisen. Ks. myös sovintomenettelyn toteuttamisesta neuvoston asetuksen (EY) N:o 1/2003 7 ja 23 artiklan mukaisten päätösten tekemiseksi kartelliasioissa annetun komission tiedonannon 2008/C-167/01 18 kohta (EUVL C 167, 2.7.2008, s. 1).